Marc Bernaus, Marc Rebés i ara, un altre Marc, Vales. Un gol del central a la segona meitat ha servit perquè la selecció andorrana hagi superat Moldàvia (1-0) i hagi sumat els seus primers punts en la fase de classificació per a l’Eurocopa. L’altre heroi del duel ha estat un Gómez especialment inspirat sota pals, clau també perquè els tricolors hagin sumat la seva tercera victòria en partit oficial de la història.

El duel en la seva primera ha estat equilibrat i rocós, sense que cap dels dos equips hagi estat netament superior a l’altre pel que fa al joc. Això sí, les millors opcions les ha tingut Moldàvia amb accions d’estratègia. En les dues primeres, al 19’ i al 23’, ho ha intentat Ionita però primer s’ha trobat un Gomes ben col·locat i després ha rematat fora. Encara més clara ha estat la que ha tingut Ginsari, desviant lleugerament una centrada de Mihaliov des de la banda dreta. Gomes, novament, ha estat àgil per enviar la pilota a córner. Per part de la selecció tricolor, la seva gairebé única oportunitat del primer temps ha arribat quan es complia el temps de descompte, amb un intent de rematada de Chus Rubio ben deturada pel porter Koselev.

Gomes ha tornat a ser clau en l’inici del segon temps, salvant una espectacular voleia des de la frontal de Suvorov. En l’acció posterior, però, tot ha canviat. Ginsari ha vist una segona groga bastant infantil en intentar rematar amb la mà una pilota dins l’àrea. Per tant, Andorra disposava de gairebé 40 minuts jugant contra deu. I aquest cop ho ha sabut aprofitar. Al 63’, en una bona acció d’estratègia Ildefons Lima ha arrossegat la defensa i ha deixat sol Marc Vales perquè dins l’àrea rematés amb el cap un llançament de córner i anotés l’1-0.

Cervós intenta superar Mihailov en una jugada del partit. | FAF

Moldàvia ha intentat empatar, però els tricolors s’han mostrat sòlids en defensa, ajudats també per la superioritat numèrica, i no han tornat a passar excessius problemes. Com a molts, els visitants ho han provat amb algun xut desviat com els intentats per Boiciuc o per Suvorov, no gaire ben dirigits. El xiulet final ha provocat l’eufòria a l'Estadi Nacional. Jugadors i espectadors han celebrat un triomf històric que, a més, dóna la possibilitat a Andorra de lluitar per no acabar en la darrera posició en la fase de classificació. Dilluns, amb la moral pels aires, caldrà afrontar un complicat desplaçament per mesurar forces contra Islàndia.

Fitxa tècnica

Camp: Estadi Nacional. 800 espectadors.

ANDORRA (1): Gomez, Cristian Martínez (Aláez, 61’), Vales, Lima, Max Llovera, Marc Pujol (Rodríguez, 82’), Marcio Vieira, Ludo (Rebés, 72’), Moisés, Cervós i Chus Rubio.

MOLDÀVIA (0): Koselev, Reabciuk, Posmac, Ionita, Mihaliov (Dedov, 71’), Cebotaru, Ginsari, Prepelita, Suvorov, Graur i Boiciuc.

Àrbitre: Jonathan Lardot. T.G.: Christian Martínez, Chus Rubio, Cervós / Cebotaru i Ginsari (2, 54’).

Gol: 1-0, Vales (62’).